U-I-352/96
Natisni
Opravilna št.:
U-I-352/96
Datum odločitve:
14. 11. 1996
Objavljeno:
OdlUS V, 158
ECLI:
ECLI:SI:USRS:1996:U.I.352.96
Akt:
Zakon o kazenskem postopku (Ur. list SFRJ, št. 4/77, 14/85, 74/87, 57/89 in 3/90) (ZKP-77), 196. čl.
Izrek:
Pobuda za oceno ustavnosti 196. člena Zakona o kazenskem postopku se zavrže.
Evidenčni stavek:
Ker pobudnik ni izkazal pravnega interesa, je Ustavno sodišče pobudo zavrglo.
Geslo:
Izkazani pravni interes pobudnika kot procesni pogoj za postopek pred Ustavnim sodiščem na podlagi pobude.
Pravna podlaga:
Zakon o Ustavnem sodišču (ZUstS), 81., 25. čl.
Opomba:
Iz ustavne pritožbe Up-7/92 z dne 2/6-1992 je izločena obravnavana pobuda in vpisana kot nova zadeva.
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Janez Bajec, Ljubljana
Datum vloge:
14. 11. 1996
Vrsta odločitve:
sklep
Vrsta rešitve:
zavrženje
Dokument:
US18068
Dokument v PDF obliki:
U-I-352-96.pdf
116 KB
Prenesite datoteko
U-I-352/96-2
14.11.1996
S K L E P
Ustavno sodišče je v postopku za preizkus pobude Janeza Bajca iz Ljubljane na seji dne 14. novembra 1996
s k l e n i l o:
Pobuda za oceno ustavnosti 196. člena Zakona o kazenskem postopku (Uradni list SFRJ, št. 4/77, 14/85, 74/87, 57/89 in 3/90) se zavrže.
O b r a z l o ž i t e v
1. Pobudnik je dne 2. junija 1992 vložil ustavno pritožbo, v kateri je zatrjeval kršitev pravice do osebne svobode in pravice do zasebnosti. Predlagal je, da Ustavno sodišče ugotovi neskladnost 196. člena Zakona o kazenskem postopku (v nadaljnjem besedilu: ZKP - 77), in ugotovi, da ob odvzemu prostosti ni bil poučen o pravici do molka, da ni imel možnosti takojšnje pomoči zagovornika in da o odvzemu prostosti niso bili obveščeni njegovi bližnji.
2. Ustavno sodišče je iz ustavne pritožbe izločilo pobudo za oceno ustavnosti citirane določbe, ker odločitev o ustavni pritožbi ni odvisna od odločitve o pobudi.
3. Pobuda je bila vložena pred uveljavitvijo Zakona o Ustavnem sodišču (Uradni list RS, št. 15/94 - v nadaljnjem besedilu: ZUstS). Po določbi 81. člena ZustS se postopki, začeti do uveljavitve tega zakona, nadaljujejo po določbah tega zakona.
ZUstS pa določa v 24. členu, da lahko da vsakdo pobudo za začetek postopka, če izkaže svoj pravni interes. Pravni interes za vložitev pobude je podan, če predpis, katerega oceno pobudnik predlaga, neposredno posega v njegove pravice, pravne interese oziroma pravni položaj. Iz pritožnikovih navedb je vidno, da je bil pritožnik pridržan in priveden k preiskovalnemu sodniku.
Odvzem prostosti in pridržanje zaradi privedbe k pristojnemu sodniku sta bila urejena v določbi 195. člena ZKP - 77, ki je pobudnik ne izpodbija. V določbi 196. člena ZKP - 77 je bil urejen pripor, ki ga je smel organ za notranje zadeve izjemoma odrediti v trajanju tri dni. Zato pobudnik za izpodbijanje določbe 196. člena ZKP že ob vložitvi pobude, s tem pa tudi ne ob uveljavitvi ZUstS, ni izkazoval pravnega interesa. Ta določba tudi v času, ko je bil pritožnik pridržan, ni vplivala na pobudnikov tedanji pravni položaj.
4. Ustavno sodišče je ta sklep sprejelo na podlagi 25. člena ZUstS v sestavi: predsednik dr. Tone Jerovšek in sodniki dr. Peter Jambrek, mag. Matevž Krivic, mag. Janez Snoj, dr. Janez Šinkovec, dr. Lovro Šturm, Franc Testen in dr. Lojze Ude. Sklep je sprejelo soglasno.
P r e d s e d n i k
dr. Tone Jerovšek